text: Beskrev sex med steddøtre på computeren 
  10 november 2011 kl. 16.09
  50-årig mand fra Vejle beskrev sine overgreb på to steddøtre på computeren, hvor han også havde børneporno. I dag blev han idømt seks års fængsel.
  Igennem flere år måtte to piger tåle grove sexovergreb fra deres stedfar, har Retten i Kolding slået fast. Den dømte, der er fra Vejle, har nægtet sig skyldig, men beviserne er altså ifølge retten gode nok.
  
  Tysk efterforskning
  Han blev afsløret sidste år. Politiet kom på sporet af ham på grund af en tysk efterforskning om grov børneporno. Da betjentene analyserede hans computer nærmere, dukkede de belastende beviser op.
  Manden havde ført dagbog over de overgreb, som han udsatte børnene for. 
  "Jeg er pædofil, og jeg er stolt af det," skrev han blandt andet.
  
  200.000 utugtige billeder
  Under et tidligere retsmøde har manden ifølge Vejle Amts Folkeblad hævdet, at hans fuldskab delvist kan forklare, hvorfor han skrev denne og de andre tekster.
  Et af børnene var kun tre år, da han ifølge dommen indledte sine overgreb, som stod på i syv år.
  Ved torsdagens dom er den 50-årige også dømt for have besiddet i alt godt 200.000 utugtige billeder og en hel del filmsekvenser. På en del af dem udspiller sig "særligt grove seksuelle forhold," hedder det i anklageskriftet fra Statsadvokaten for Midt-, Vest- og Sydøstjylland.
  
  Dommen anket
  Retten oplyser til Ritzau, at den tiltalte har anket afgørelsen til Vestre Landsret.
  Her vil han kræve frifindelse for overgrebene på de to steddøtre. Derimod anker han ikke skylden vedrørene børnepornoen.
  De to børn er blevet tilkendt erstatning for mandens forbrydelser. Den ene pige får 100.000 kroner, mens den anden skal have 20.000 kroner.
  
  Fire dømt
  Mandag blev fire mænd dømt for sex-overgreb i den såkaldte Vejle-sag, der mindre om den meget omtalte sex-sag fra Tønder. En far blev bl.a. dømt for at leje sine mindreårige døtre ud til sex.
  